Rygte: Apple klar med flere nye iPads i 2024

Apple er efter sigende klar med den helt store omgang af nye iPads i 2024, hvis det står til et nyt rygte.

2023 har indtil videre været et ret sløjt år, hvad angår iPad, og der forventes ikke nye iPads i de sidste to måneder af dette år. Dette ser dog ud til at ændre sig næste år, da Apple angiveligt gør klar til at opgradere hele linjen, ifølge Bloomberg.

Hele iPad-linjen, herunder iPad, iPad Pro, iPad Mini og iPad Air står nemlig til at blive opgraderet i 2024.

iPad Pro med OLED-display?

iPad Pro-modellerne forventes desuden at få en større opgradering. Dette bliver i form af et OLED-display og den nye M3-chip, der blev introduceret med den nye MacBook Pro. Såfremt rygterne er sande, bliver iPad Pro den første iPad med et OLED-display. Senere hen, siges Apple også at udstyre iPad Air, iPad Mini og MacBook Pro med samme type display. Det sker dog sandsynligvis først i 2026/2027, så der er stadig nogle år endnu.

Introduktionen af de nye iPads forventes ikke at ske på en gang under et event, men i løbet af hele 2024.

Læs også: Ny MacBook Pro med M3 chip introduceret

Rygte: Apple klar med flere nye iPads i 2024